Predkladacia správa

	Návrh záverečného účtu za rok 2005 predkladá  Úrad geodézie, kartografie a katastra Slovenskej republiky na základe smernice Ministerstva financií Slovenskej republiky zo dňa 14.decembra 2005 na vypracovanie návrhov záverečných účtov rozpočtových kapitol, štátnych fondov a na vypracovanie návrhu záverečného účtu verejnej správy.

Návrh záverečného účtu je upravený v súlade metodickým usmernením úradu vlády a v zmysle § 29 ods. 4 zákona č. 523/2004 Z. z. o rozpočtových	pravidlách verejnej správy a o zmene a doplnení niektorých zákonov.
Úrad pôsobí na základe zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov. Úrad je rozpočtovou organizáciou, ktorá je svojimi príjmami a výdavkami zapojená na štátny rozpočet Slovenskej republiky. Úrad je ústredným orgánom štátnej správy Slovenskej republiky pre geodéziu, kartografiu a kataster nehnuteľností.
V rozsahu svojej pôsobnosti úrad zriaďuje rozpočtové organizácie a príspevkovú organizáciu.
Úrad geodézie, kartografie a katastra Slovenskej republiky je povinný ako kapitola predložiť záverečný účet tak Ministerstvu financií Slovenskej republiky, ako aj Úradu vlády Slovenskej republiky. Základom pre zostavenie záverečného účtu kapitoly je vyhodnotenie výsledkov hospodárenia, vychádzajúceho z ročných finančných a účtovných výkazov, spracovaných v rámci ročnej účtovnej uzávierky v metodike platnej rozpočtovej klasifikácie. Záverečným účtom sa uzatvára ročné rozpočtové hospodárenie kapitoly. 
Súčasťou záverečného účtu je správa o hospodárení, kde sa prezentuje činnosť kapitoly a poskytuje celkový prehľad o výsledkoch    rozpočtového hospodárenia v rozpočtovom roku 2005 so zameraním na špecifiká vlastnej kapitoly. 
Vo všeobecnej časti je vecne vyhodnotené plnenie priorít štátneho rozpočtu stanovených kapitole vládou pre rok 2005. Ďalej sa zhodnocuje plnenie záväzných ukazovateľov stanovených zákonom o štátnom rozpočte  na rok 2005 a plnenie programových štruktúr kapitoly, financovaných v roku 2005. Podstatnou súčasťou je zdôvodnenie rozpočtových opatrení vykonaných v priebehu roka.
Prílohami štátneho záverečného účtu je okrem tabuľkovej časti organizačná schéma, platná k 31.12 2005, ktorá vyjadruje  kompetenčné usporiadanie medzi ústredným orgánom a podriadenými organizáciami. 
Tento materiál nebol predmetom pripomienkového konania, nakoľko ide o materiál informatívneho   charakteru.

Nemá finančný, ekonomický ani environmentálny vplyv a ani vplyv na zamestnanosť.